Herkules Farnese
Herkules Farnese er en antik statue, der forestiller helten Herkules. Statuen er udført af den athenske billedhugger Glykon i 200-tallet e.v.t. Den er udhugget af marmor og er 3,17 m høj.
Statuen holder Hesperidernes æbler i sin højre hånd, som er skjult omme bag ryggen, mens venstre arm hviler på en statuestøtte, som består af Herkules’ velkendte attributter, løveskind og kølle.
Statuen blev fundet i Caracallas termer i Rom i 1546 og indgik derefter i Farnese-samlingen. I 1789 fulgte den resten af samlingen til Napoli, hvor den nu indgår i Museo Archeologico Nazionale.